Ikäluokkakohtainen tulonjakotilasto, jonka alkuperän olen selostanut edellisessä postauksessani ”Tulonjaon kehitys ikäluokkien sisällä” sisältää myös ikäluokkien mediaani- ja keskitulot. Pienellä käsityöllä laadin niistä kohorttikohtaiset aikasarjat kohorttien mediaanituloista eri ikäisinä. Oheinen kuva kertoo, mitä vuonna 2008 puhjennut lama vaikutti eri kohorttien tulotasoon. Vuonna 1975 syntynyt kohortti oli tuolloin 33-vuotias ja oli siten pitkälti vakiinnuttanut asemansa työmarkkinoilla. Seuraavien kohorttien oli jo vähän vaikeampi päästä työmarkkinoille.

Tulotiedot ovat kunkin kohortin mediaanituloja jaettuna prosentteina koko väestön mediaanituloista. Yksikkönä ovat käytettävissä olevat rahatulot kotitalouden kulutusyksikköä kohden. Ne eivät ole henkilökohtaisia tuloja vaan kotitalouden tuloja. Jos kotitaloudessa on 7-vuotias lapsi, 33-vuotias nainen ja 35-vuotias mies, jokainen näistä saa oman ikäluokkansa kohdalle merkittynä tuloksi kotitalouden käytettävissä olevat rahatulot jaettuna 1,8:lla. Yhden aikuisen kotitalous on yksi kulutusyksikkö, kahden aikuisen kotitalous 1,5 kulutusyksikköä. Yli 13-vuotiaat lapset lasketaan aikuisten tavoin 0,5 kulutusyksiköksi. Alle 14-vuotiaat lapset lasketaan 0,3:ksi kulutusyksiköksi.

Viimeisenä kohorttina tarkastelussa on mukana vuonna 1986 syntyneet, jotka siis olivat vuonna 2016 saavuttaneet kolmenkymmenen vuoden iän.

Oheisesta kuvasta voi olla värien perusteella vaikeata päätellä mikä viiva viittaa mihinkin kohorttiin, mutta se on yksinkertaista ilman värejäkin. Ylimpänä oleva sininen ja pisimmälle (41-vuotiaaksi) yltävä kohortti on vuonna 1975 syntyneet. Siitä alaspäin kohortit ovat täysin järjestyksessä päällekkäin niin, että tarkasteluun viimeisenä otettu vuoden 1986 kohortti on alimpana.

Kuvasta näkee, ketkä laman joutuivat maksamaan. Vuoden 1977 jälkeen syntyneiden on ollut paremmasta koulutuksestaan huolimatta vanhempia kohortteja vaikeampi päästä kunnollisiin töihin, koska työmarkkinat eivät ole vetäneet. Koska tulot on suhteutettu koko väestön mediaanituloihin, selitykseksi ei kelpaa, että totta kai nuorten tulot laskivat, kun kaikkien muidenkin tulot laskivat.